## Kaitseministeerium

**Avalik huvi** [Rahastamise kord](https://www.riigiteataja.ee/akt/107032024007?leiaKehtiv) ei kirjelda otsesõnu, et rahastatakse avalikus huvis tegutsevaid organisatsioone. Projektitoetuste seotus kaitseministeeriumi strateegiliste eesmärkidega ja toetuse andmise eesmärgid on korras välja toodud. Rahastamise eesmärkide kohta on võimalik lisainformatsiooni saada [ministeeriumi veebilehelt](https://kaitseministeerium.ee/et/eesmargid-tegevused/laiapohjaline-riigikaitse/toetused-riigikaitselistele-projektidele). Strateegilise partnerluse kokkuleppeid ei seota.

**Tulemuslikkus** Ministeeriumi hinnangul võimaldavad toetuste taotlejaile seatud kriteeriumid hinnata ühenduste rahastamise tulemuslikkust. Seda tehakse aruannetest leitavate mõõdetavate eesmärkide (sihtarvudes väljendatud) täidetuse kirjelduste pinnalt. Tingituna kaitsevaldkonnas üha suurenevast konkurentsist saavad projektitoetust alla 50% taotlustest, üldjuhul kõik osalises mahus. Toetuste kasutamise aruanded on avalikus dokumendiregistris. Nende pinnalt koostatakse ka koondülevaade, millega hinnatakse omakorda toetuste tulemuslikkust. Kogemuse pinnalt täiendatakse menetlusdokumentide vorme ja koostatud on ka [juhis toetuse taotlejale](https://kaitseministeerium.ee/sites/default/files/juhis_kaitseministeeriumi_projektitoetuse_konkursil_osalejale_2025.pdf). Ministeerium plaanib kulutõhususe parandamiseks üle minna taotluste menetlemise infosüsteemi kasutamisele.

**Kaasatus** Vabaühendustega ei konsulteerita rahastamise tingimuste väljatöötamisel, sh eesmärkide püstitamise etapis, eesmärgid tulenevad otseselt Kaitseministeeriumi strateegiast. Ministeerium kaalub vabaühendustele kaasarääkimise võimaluse andmist, kui rahastamise alusdokumentide ja tingimuste kaasajastamine päevakorda tõuseb.

**Läbipaistvus** Ministeeriumi strateegilised eesmärgid on konkursside juures avalikustatud ja veebilehel rahastamise põhimõtete ja tingimuste info kättesaadav. Toetusi jagatakse avaliku konkursi alusel. Toetuste kasutamise aruanded on avalikult kättesaadavad ministeeriumi dokumendiregistris. Ka hindamiskomisjonide moodustamise käskkirjad on samast leitavad. Vabaühendused saavad enne hindamiskomisjoni ja kantsleri lõplikku rahastamise kohta tehtavat otsust esitada omapoolse seisukoha.

**Ligipääsetavus** Kehtestatud rahastamise reeglid on selged ning rahastamise korras eristatakse projekti- ja tegevustoetust. Sealjuures tegevustoetust loeb ministeerium vabaühenduse tervikliku arengu ja tegevuse toetuseks ja projektitoetust eesmärkide täitmiseks läbiviidavate tegevuste korraldamiseks antavaks rahastuseks. Teenuse delegeerimine korraldatakse halduslepinguga. Hetkel kehtiv määrus lubab erandkorras antavat toetust, kuid see peab olema põhjendatud ja strateegilisi eesmärke toetav. Reeglina jagatakse toetusi läbi konkursside. Nende tingimused ei ole diskrimineerivad. Arvestada tuleb, et ministeerium toetab projekte kaasfinantseeringuga kuni 45%.

**Võimekus** Ministeerium ei teosta oma valdkonnas tegutsevate vabaühenduste vajaduste hindamist (k.a nende, kellele jagatakse tegevustoetust). Toetused tervikuna aitavad kaasa ühenduste professionaalsuse ja jätkusuutlikkuse hoidmisele. Ühenduste võimekusi ja nende arengut ei mõõdeta. Tegevustoetustest on ühendustel võimalik katta ka üldkulusid.